**Referat fra årsmøte i Samfunnsviternes fylkesavdeling i
Sogn og Fjordane**

*Årsmøtet ble etter avtale med fylkesleder i Sogn og Fjordane gjennomført som webinar, ledet av foreningens leder og organisert av sekretariatet.*

Tid og sted: 16. august 2019 kl. 8.30-9.30, webinar
Antall påmeldte: 7
Antall deltakere: 4
Møteleder: Merete Nilsson, foreningens leder
Teknisk opplegg: Jon Eric Melsæter, sekretariatet
Referent: Torun Høgvold Enstad, sekretariatet

**Åpning**

Merete Nilsson ønsket velkommen og informerte om at bakgrunnen for at årsmøtet og høringen i fylkesavdelingen avholdes via som webinar var for å kunne nå ut til alle medlemmer i fylket.

Jon-Eric Melsæter fra sekretariatet informerte om hvordan deltakerne skulle bruke webinarløsningen for å legge inn spørsmål og kommentarer og be om ordet i møtet.

**Sak 1) Valg av fylkesstyre i Sogn og Fjordane**

**Forslag til vedtak:** Årsmøtet velger Morten Jahren til fylkesleder og Bente Liabø Thorsen til nestleder i fylkesstyret i Sogn og Fjordane.

***Vedtak: Årsmøtet velger Morten Jahren til fylkesleder og Bente Liabø Thorsen til nestleder i fylkesstyret i Sogn og Fjordane.***

**Sak 2) Saker til landsmøtet:**

**2.1) Valg av delegater til landsmøtet**

Etter vedtektene og foreningens delegatordning har fylkesavdelingen i Sogn og Fjordane anledning til å sende to delegater til landsmøtet. Nilsson oppfordret deltakere i møtet til å sende sitt navn inn via chatte-/spørsmålsfeltet dersom de ønsker å være delegat.

Bente Liabø Thorsen og Morten Jahren meldte i møtet sin interesse for å stille som delegater.

Thorsen foreslo at det også velges en varadelegat. Thorsen foreslo videre at årsmøtet gir fylkesstyret fullmakt til å velge ut delegater og en varadelegat. Årsmøtet sluttet seg til dette.

***Vedtak: Årsmøtet velger Bente Liabø Thorsen og Morten Jahren til delegater på landsmøtet. Årsmøtet gir fylkesstyret fullmakt til å utpeke flere delegater for å kunne supplere listen over delegater ved behov.***

Nilsson oppfordret de som i ettertid ønsker å melde seg som delegat, til å melde fra om dette snarest mulig til fylkesstyret i Sogn og Fjordane via e-postadressen samfunnsviterne.sognogfjordane@gmail.com da fylkesstyrene har frist til 3. september med å sende inn navn på sine delegater til sekretariatet.

**2.2) Høring om ny organisasjonsmodell i Samfunnsviterne**

Nilsson innledet om høring om ny organisasjonsmodell i Samfunnsviterne, og presenterte de to alternative modellene som hovedstyret har sendt ut på høring i organisasjonen. Hele høringssaken med tilhørende dokumenter ble sendt ut til alle medlemmer på e-post 7. juni 2019, og alle dokumenter er tilgjengelig på foreningens nettside: <https://samfunnsviterne.no/Om-oss/Landsmotet>.

Fylkesstyret i Sogn og Fjordane er høringsinstans, og medlemmer har også anledning også sende inn egne høringsinnspill.

Følgende innspill og kommentarer til det framlagte forslagene til organisasjonsmodell kom inn fra deltakerne:

Om § 5 Hovedstyret:

* Enig i forslaget om å redusere antallet varamedlemmer i hovedstyret fra fem til tre.
* Hovedstyret bør ha mandat i vedtektene til å opprette de rådgivende organ hovedstyret til enhver tid har behov for.
* Vi må sikre at ikke saker til enhver tid må til landsmøtet for behandling. Vi må ha en fleksibel organisasjon.

Om spørsmålet om å nedlegge fylkesavdelinger / opprettelse av samfunnsviterfora:

* Vi ser allerede dag i fylkesavdelingene at avstanden til medlemmene blir for stor.
* Ett medlem ga uttrykk for at hovedstyret har gjort et grundig arbeid med forslagene til ny modell, men at det er skremmende at fylkesavdelingene foreslås nedlagt. Vedkommende oppfordret hovedstyret til å kjøre et pilotprosjekt på dette. Det blir mye tilfeldigheter med samfunnsviterforum, fylkesavdelingene kastes ut med badevannet, og dette er uheldig. Nettverksbygging lokalt er viktig. Flere store statlige virksomheter ligger i Sogn og Fjordane, men ikke alle har lokallag, og her er det fint å danne nettverk. Ser ikke at det er nødvendig at vi skal ha et samfunnsviterforum som ivaretar dette, da fylkesavdelingene kjenner distriktet sitt og vet hva som trengs.

Om valgordning:

* Elektroniske valg blir litt tilfeldig. Hovedstyrets alternativ 2, der fylkesavdelingene består og blir ansvarlig for å sikre best mulig sektor- og kjønnsbalanse ved delegatvalgene, er det beste alternativet.

Vedr. valg av hovedstyrets alternativ 1 eller 2:

* Ett medlem ga sin støtte til alternativ 1.
* Ett medlem støttet alternativ 2, med begrunnelse i at det er viktig å beholde fylkesstyrene.
* Pr. i dag utvelges delegater til landsmøtet av fylkesstyrene. Representasjon på landsmøtet er veldig viktig, og det har mye å si om man går for hovedstyrets alternativ 1 eller 2.

Innspillene/kommentarene som kom fram i diskusjonen på webinaret i etterkant av Nilssons presentasjon, blir samlet til et høringsnotat som oversendes hovedstyret som høringsinnspill fra medlemmene i Sogn og Fjordane.

Innspillene/kommentarene vil bli fremlagt for hovedstyret i forbindelse med hovedstyrets behandling av høringssvarene.

Nilsson oppfordret deltakerne til å sende inn sine skriftlige betraktninger rundt de to alternative organisasjonsmodellene i ettertid.

Medlemmer kan også sende eventuelle skriftlige innspill direkte til Samfunnsviternes hovedstyre via sekretariatet på e-postadressen landsmote@samfunnsviterne.no.

Både fylkesstyrene og medlemmer har høringsfrist 20. august 2019.

Det er også mulig for medlemmer å kontakte Nilsson direkte om høringssaken på tlf. 940 30 125 eller e-post leder@samfunnsviterne.no.